อาหาร-อิเล็กฯเจ็บตัว
วิกฤตหนี้ยุโรปส่งผลกระทบต่อธุรกิจส่งออก ทั้งอาหารและอิเล็กทรอนิกส์เผชิญความเสี่ยง
18 ส.ค. 2554

วิกฤตหนี้ยุโรปส่งผลกระทบต่อธุรกิจส่งออก ทั้งอาหารและอิเล็กทรอนิกส์เผชิญความเสี่ยง
นายสมบัติ เอกวรรณพัฒนานักวิเคราะห์บริษัทหลักทรัพย์ (บล.) ดีบีเอส วิคเคอร์ส (ประเทศไทย) วิเคราะห์ว่า หุ้นที่มีความเกี่ยวข้องกับตลาดสหภาพยุโรปมีทั้งหมด 7 บริษัท คือ บริษัท ไทยยูเนี่ยนโฟรเซ่น โปรดักส์ (TUF) บริษัทเคซีอี อีเลคโทรนิคส์ (KCE) บริษัท ฮานาไมโครอิเล็คโทรนิคส์ (HANA) บริษัท เดลต้า อีเลคโทรนิคส์ (DELTA) บริษัท เจริญโภคภัณฑ์อาหาร (CPF) บริษัท เอสวีไอ (SVI) และบริษัท สตาร์ส ไมโครอิเล็ก ทรอนิกส์ (SMT) 
นายพิธาน องค์โฆษิต รองกรรมการผู้จัดการ KCE กล่าวว่า บริษัทได้รับผลกระทบจากวิกฤตกรีซและอิตาลีน้อยมาก รวมกันมีไม่ถึง 2% ของยอดขาย เพราะส่วนใหญ่ส่งออกแผ่นวงจรพิมพ์ไปประกอบเป็นอุปกรณ์รถยนต์ที่เยอรมนี และส่งออกไปขายยังประเทศฝรั่งเศส จีน และยุโรปตะวันออก
ขณะนี้มีคำสั่งซื้อล่วงหน้าไปถึงเดือน ก.ย.แล้ว และคาดว่าปีนี้เป็นไปตามเป้าหมาย มียอดขาย 270 ล้านเหรียญสหรัฐ โดยครึ่งแรกปีนี้ได้แล้ว 125 ล้านเหรียญสหรัฐตามเป้า และคาดว่าครึ่งปีหลังอัตราการผลิตจะเพิ่มเป็นกว่า 90% จากปัจจุบันกว่า 80% และอัตรากำไรขั้นต้นจะเพิ่มจากประมาณ 20% เป็น 22-23% 
“ครึ่งปีแรกอัตรากำไรขั้นต้นเราได้น้อย เพราะเผชิญปัญหาราคาวัตถุดิบพุ่งสูงขึ้นด้วย” นายพิธาน กล่าว
นายอดิเรก ศรีประทักษ์ ประธานคณะผู้บริหารและกรรมการผู้จัดการใหญ่ CPF ชี้แจงว่า แม้บริษัทส่งออกไปตลาดยุโรป 6.8% ของยอดขาย แต่ส่วนใหญ่ส่งออกไปที่อังกฤษ สเปน เบลเยียม และฝรั่งเศส จึงได้รับผลน้อยมากจากปัญหาหนี้อิตาลีและกรีซ
สำหรับยอดขายครึ่งปีแรกยังเป็นไปตามเป้าการเติบโต 1015% จากช่วงเดียวกันของปีก่อน จึงคาดว่าทั้งปีจะเติบโตในอัตรานี้ตามเป้าหมาย และมีคำสั่งซื้อเป็นปกติ
นักวิเคราะห์ บล.ดีบีเอส วิคเคอร์ส กล่าวว่า TUF ส่งออกไปอิตาลี2.2% จึงได้รับผลกระทบน้อย ยกเว้นในอนาคต ตลาดหลักของ MWB บริษัทย่อยในฝรั่งเศสและอังกฤษมีปัญหา 
สำหรับ DELTA มีบริษัทย่อยที่ยุโรป แต่ผลกระทบไม่มาก เพราะตลาดหลักคือประเทศสโลวาเกีย แนะนำถือ ราคาพื้นฐาน 27.50 บาท
บล.ดีบีเอส วิคเคอร์ส แนะนำซื้อ TUF ราคาพื้นฐาน 62 บาทCPF ราคาพื้นฐาน 39.25 บาท แต่ข่าวรัฐบาลใหม่จะเข้าตรวจสอบโครงสร้างต้นทุน อาจกดดันราคาหุ้น แนะนำทยอยสะสมเมื่ออ่อนตัว 
นอกจากนี้ แนะนำถือ KCE และ HANA ราคาพื้นฐาน 7.96บาท และ 27 บาทตามลำดับ